ঘড়ির কাঁটার সঙ্গে পাল্লা দিয়ে ঘুরতে লাগল গাড়ির চাকা আর সব কিছুর সঙ্গে পাল্লা দিয়ে চলতে লাগল নীরাকে ভজাতে রাসেলের চেষ্টা-তদ্বির। গন্তব্যের মাঝামাঝি একটা ফুড কোর্টে পেটের ডাকে সাড়া দেওয়ার ব্যবস্থা হলো। সেখানেও চলতে থাকল রাসেলের হিরোগিরি। বাপের পকেটের টাকায় কিনতে লাগল ঝালমুড়ি, চানাচুর আর বাদাম। নিজে না খেয়ে বেশির ভাগ নীরাকে খাওয়াতে লাগল। বিরতি শেষে বাসে উঠে ঝালমুড়ি আর বাদামের জারণ-বিজারণ বিক্রিয়াই হোক আর পোড়া ডিজেলের খিঁচ ধরা গন্ধেই হোক, নীরা ভক ভক করে বমি করে দিল রাসেলের গা ভরে। রাসেলের চেহারা তখন পুরাই বাংলা ‘ঙ’ আর অঙ্ক ‘৫’।